b'\n_START_ARTICLE_\nDen tapre soldat \xc5\xa0vejk og hans eventyr i verdenskrigen\n_START_SECTION_\nUtgivelse og fortsettelse\n_START_PARAGRAPH_\nDen produktive og humoristiske forfatteren Jaroslav Ha\xc5\xa1ek (1883\xe2\x80\x931923), som ogs\xc3\xa5 var soldat, redakt\xc3\xb8r og kommunistisk kommiss\xc3\xa6r og agitator, utgav den f\xc3\xb8rste av fem fortellinger om Den gode soldat \xc5\xa0vejk i 1911 (i bokform i 1912). Den andre versjonen av \xc5\xa0vejk ble utgitt i Kiev i 1917 med tittelen: Den gode soldat \xc5\xa0vejk i fangenskap. _NEWLINE_Men Jaroslav Ha\xc5\xa1eks ber\xc3\xb8mmelse hviler p\xc3\xa5 romanen Den tapre soldat Svejk og hans eventyr i verdenskrigen  (Osudy dobr\xc3\xa9ho voj\xc3\xa1ka \xc5\xa0vejka za sv\xc4\x9btov\xc3\xa9 v\xc3\xa1lky) som ble p\xc3\xa5begynt i 1921. Den var planlagt utgitt i seks bind, men forfatteren d\xc3\xb8de f\xc3\xb8r han var ferdig med det fjerde. Dette ble fortsatt av Karel Van\xc4\x9bk, som senere tilf\xc3\xb8yde to egne bind, \xc5\xa0vejk i russisk fangenskap (\xc5\xa0vejk v rusk\xc3\xa9m zajet\xc3\xad)  og \xc5\xa0vejk under revolusjonen (\xc5\xa0vejk v revoluci) (1924). Van\xc4\x9bks \xc5\xa0vejk har en m\xc3\xa5lbevisst antimilitaristisk holdning, som ikke finnes hos Ha\xc5\xa1ek. Van\xc4\x9bks \xc5\xa0vejk er ikke oversatt til noen av de nordiske spr\xc3\xa5kene. Den er ogs\xc3\xa5 utelatt i nesten alle andre oversettelser, inkludert de tre engelske.\n_START_SECTION_\nHandling\n_START_PARAGRAPH_\nB\xc3\xb8kene handler om soldaten Josef \xc5\xa0vejk, en godmodig hundehandler fra Praha, som ved \xc3\xa5 spille enfoldig og fortelle en ustoppelig str\xc3\xb8m av anekdoter, duperer sine overordnede i den \xc3\xb8sterriksk-ungarske h\xc3\xa6ren under f\xc3\xb8rste verdenskrig._NEWLINE_Den tapre soldaten \xc5\xa0vejk er det f\xc3\xb8rste eksempelet i Sentral-Europa p\xc3\xa5 en moderne pikaresk roman, det vil si en fortelling som framstiller livet til en ofte komisk person gjennom en rekke l\xc3\xb8st sammenknyttete episoder._NEWLINE_Handlingene har en rekke selvbiografiske elementer. \xc5\xa0vejks reise til fronten ligger ganske n\xc3\xa6r opptil forfatterens egen, b\xc3\xa5de geografisk og tidsmessing. Likeledes har en rekke av personene i handlingen forbilder fra det virkelige liv.\n_START_SECTION_\nBetydning og utbredelse\n_START_PARAGRAPH_\nDen geniale og modige idioten \xc5\xa0vejk har i ettertid blitt verdensber\xc3\xb8mt, ikke minst som en folkekj\xc3\xa6r karikatur av tsjekkere og prahaboere. Fortellingene er oversatt til 58 spr\xc3\xa5k og har inspirert mange dramatiseringer (Erwin Piscators fra 1928 er oppf\xc3\xb8rt flere ganger i Norge), filmer, fortsettelser (Bertolt Brecht: Schweyk im zweiten Weltkrieg, 1946) og de nesten like ber\xc3\xb8mte illustrasjonene av Ha\xc5\xa1eks venn, maleren Josef Lada.  Ogs\xc3\xa5 Joseph Heller har blitt inspirert av Den tapre soldat \xc5\xa0vejk._NEWLINE_Romanen kom ut p\xc3\xa5 norsk i 1958 (i revidert utgave i 1968), oversatt fra tysk, svensk og dansk av Odd Bang-Hansen. Den norske oversettelsen er noe forkortet. Blant annet er forfatterens innledning utelatt, samt at noen eksplisitte politiske ytringer ikke er tatt med. En oppdatert og fullstendig svensk utgave, oversatt av Karin Mossdal, ble utgitt senest i 2004.'